Diari Oficial de la Generalitat Valenciana


Sumari del DOGV 8019, del 11-04-2017 (2017/2971)

ORDRE 13/2017, de 4 d'abril, de la Conselleria d'Educació, Investigació, Cultura i Esport, per la qual s'estableixen i autoritzen els plans d'estudis conduents a l'obtenció del títol superior de Disseny en l'especialitat de Disseny de Producte, itinerari Joieria i Objecte i el títol superior de Disseny en l'especialitat de Disseny Gràfic, itinerari Fotografia i Creació Audiovisual de l'Escola d'Art i Superior de Disseny de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8019

Data del DOGV
:   11-04-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/2971


Data del document
:   04-04-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Correcció d'errades

 Descriptors 

:   * Conselleria d'Educació, Investigació, Cultura i Esport
    * centre d'ensenyament

ORDRE 13/2017, de 4 d'abril, de la Conselleria d'Educació, Investigació, Cultura i Esport, per la qual s'estableixen i autoritzen els plans d'estudis conduents a l'obtenció del títol superior de Disseny en l'especialitat de Disseny de Producte, itinerari Joieria i Objecte i el títol superior de Disseny en l'especialitat de Disseny Gràfic, itinerari Fotografia i Creació Audiovisual de l'Escola d'Art i Superior de Disseny de València. [2017/2971]  
PREÀMBUL  
  
Normativa estatal de caràcter bàsic  
El Reial decret 633/2010, de 14 de maig, pel qual es regula el contingut bàsic dels ensenyaments artístics superiors de Disseny establits en la Llei orgànica 2/2006, de 3 de maig, d'educació, determina en l'article 4, apartat 2, modificat per la Sentència del Tribunal Suprem, de 23 de maig de 2012, que les especialitats dels ensenyaments artístics superiors de Disseny són les següents: Gràfic, Producte, Interiors i Moda.  
  
El citat reial decret estableix, en l'article 7, apartat 1, el següent:   
  
«Les administracions educatives, vista la proposta dels centres, establiran el pla d'estudis, i completaran els mínims fixats en aquest reial decret, fins al total de 240 crèdits, de conformitat amb els criteris següents:  
a) Cada una de les matèries s'organitzarà en una o diverses assignatures i s'assenyalaran les competències, el contingut i el nombre de crèdits per a cada una d'aquestes i el curs o els cursos en què hauran de realitzar-se, i es podran incrementar els continguts i els crèdits mínims fixats.  
b) El pla d'estudis es podrà completar amb altres matèries, a més de les establides en aquest reial decret, que es concretaran en assignatures.  
  
c) Es podran establir assignatures optatives que desenvolupen continguts la finalitat dels quals siga actualitzar, completar o ampliar la formació de l'alumnat.»  
I en l'apartat 3 de l'article 7 disposa: «Les administracions educatives, vista la proposta dels centres, en establir els corresponents plans d'estudis, podran disposar diversos itineraris acadèmics en cada una de les especialitats a què es refereix aquest reial decret».  
  
  
Normativa autonòmica  
En l'àmbit de la Generalitat, el Decret 48/2011, de 6 de maig, del Consell, pel qual s'estableix l'ordenació dels ensenyaments artístics superiors i es determina el marc normatiu per a la implantació dels plans d'estudis corresponents als títols superiors en els diferents ensenyaments artístics en l'àmbit de la Comunitat Valenciana, assenyala en l'article 7.1 que «L'organització i la distribució general dels 240 crèdits ECTS de cada pla d'estudis es farà de conformitat amb allò que s'ha establit, en allò que li siga aplicable, en els reials decrets 630 a 635/2010, de 14 de maig, així com amb el que disposa aquest decret». En l'article 7.3 assenyala que «els centres impartiran les especialitats i els itineraris que expressament els siguen autoritzats. De conformitat amb el que estableix aquest decret, organitzaran el pla d'estudis i la seua distribució en assignatures per semestres; igualment realitzaran les guies docents corresponents a les assignatures, que hauran de ser públiques».   
  
Així mateix, la disposició final primera del dit decret, habilita el conseller o la consellera amb competències en matèria d'educació superior per a autoritzar els plans d'estudis dels centres d'ensenyaments artístics superiors de conformitat amb aquell.  
Finalment, el Decret 82/2009, de 12 de juny, del Consell, pel qual s'aproven els estatuts de l'Institut Superior d'Ensenyances Artístiques de la Comunitat Valenciana (ISEACV), estableix, en l'article 2, titulat Adscripció del personal docent i d'administració i serveis dels centres que es consignen en l'annex II d'aquest decret, el següent: «D'acord amb el que disposa l'article 16 de la Llei 8/2007, de 2 de març, de la Generalitat, els centres superiors d'ensenyaments artístics de titularitat de la Generalitat, que es recullen en l??annex II d'aquest decret, els ensenyaments artístics superiors que s'hi imparteixen, i els seus mitjans humans, tant docents com d'administració i serveis, així com els mitjans materials, queden integrats orgànicament i funcionalment en l'Institut Superior d'Ensenyances Artístiques de la Comunitat Valenciana». Entre els dits centres figura l'Escola d'Art i Superior de Disseny de València, i ha sigut aquesta consultada degudament per a l'elaboració i l'aprovació d'aquesta ordre.  
  
En conseqüència, mitjançant aquesta ordre, s'estableixen i autoritzen els plans d'estudis de l'Escola d'Art i Superior de Disseny de València, conduents a l'obtenció del títol superior de Disseny en l'especialitat de Disseny de Producte, itinerari Joieria i Objecte i el títol superior de Disseny en l'especialitat de Disseny Gràfic, itinerari Fotografia i Creació Audiovisual.  
Per allò que s'ha exposat, conforme amb el Consell de Direcció de l'Institut Superior d'Ensenyances Artístiques de la Comunitat Valenciana, informat el Consell Valencià d'Universitats i de Formació Superior, d'acord amb la proposta de la directora general d'Universitat, Investigació i Ciència, de data 11 d'octubre de 2016, i en exercici de les atribucions conferides per la disposició final primera del Decret 48/2011, abans mencionat, i per l'article 28.e de la Llei 5/1983, de 30 de desembre, del Consell,  
  
  
ORDENE  
  
Article 1. Objecte   
Aquesta ordre té per objecte l'establiment i l'autorització dels plans d'estudis conduents a l'obtenció del títol superior oficial de Disseny, en l'especialitat de Disseny de Producte, itinerari Joieria i Objecte, i títol superior oficial de Disseny, en l'especialitat de Disseny Gràfic, itinerari Fotografia i Creació Audiovisual, en l'Escola d'Art i Superior de Disseny de València, de conformitat amb el que estableix el Reial decret 633/2010, de 14 de maig, pel qual es regula el contingut bàsic dels ensenyaments artístics superiors de Disseny establits en la Llei orgànica 2/2006, de 3 de maig, d'educació, i en el Decret 48/2011, de 6 de maig, del Consell, pel qual s'estableix l'ordenació dels ensenyaments artístics superiors i es determina el marc normatiu per a la implantació dels plans d'estudis corresponents als títols oficials en els diferents ensenyaments artístics superiors, en l'àmbit de la Comunitat Valenciana.  
  
  
Article 2. Títol superior de Disseny   
La superació dels ensenyaments artístics superiors de Disseny en l'especialitat de Disseny de Producte, itinerari Joieria i Objecte, donarà lloc a l'obtenció del títol superior de Disseny en la dita especialitat. Així mateix, la superació dels ensenyaments artístics superiors de Disseny en l'especialitat de Disseny Gràfic, itinerari Fotografia i Creació Audiovisual, donarà lloc a l'obtenció del títol superior de Disseny en la dita especialitat. Aquest títol té caràcter oficial i validesa acadèmica i professional en tot el territori nacional, segons estableix el Reial decret 633/2010, de 14 de maig.  
  
Article 3. Organització del pla d'estudis  
1. El pla d'estudis conduent a l'obtenció del títol superior de Disseny, en l'especialitat de Disseny de Producte, així com el conduent a l'obtenció del títol superior de Disseny, en l'especialitat de Disseny Gràfic, conté les competències transversals, les competències generals i les competències específiques pròpies de cada especialitat que es determinen en l'annex I d'aquesta ordre.  
2. Els plans d'estudis d'ambdós títols comprenen quatre cursos acadèmics de seixanta crèdits, conformes al Sistema Europeu de Transferència de Crèdits (ECTS), cadascun distribuïts en huit semestres, amb un total de 240 crèdits ECTS.  
3. La distribució dels 240 crèdits ECTS és la següent:  
a) Matèries i assignatures de formació bàsica, amb un mínim de 60 crèdits.  
b) Matèries i assignatures de formació obligatòria d'especialitat, amb un mínim de 90 crèdits.  
c) Les pràctiques externes, amb una duració de 12 crèdits.  
d) El treball de final de títol, la duració del qual serà de 18 crèdits i es realitzarà en la fase final del pla d'estudis.  
e) Assignatures específiques de centre, amb un màxim de 60 crèdits, de les quals fins a 30 crèdits podran ser optatives.  
  
Article 4. Autorització del pla d'estudis  
D'acord amb allò que s'ha assenyalat en aquesta ordre, s'autoritza el pla d'estudis del títol superior de Disseny, en l'especialitat de Disseny de Producte, itinerari Joieria i Objecte, i el pla d'estudis del títol superior de Disseny, en l'especialitat de Disseny Gràfic, itinerari Fotografia i Creació Audiovisual, per a l'Escola d'Art i Superior de Disseny de València, inclosos com a annex II.  
  
  
DISPOSICIÓ ADDICIONAL   
  
Única. Absència d'incidència en la despesa pressupostària de la Generalitat  
La implementació i el posterior desenvolupament d'aquesta ordre no podrà tindre cap incidència en la dotació de tots i cada un dels capítols de despesa assignats a la conselleria competent en matèria d'educació i, en tot cas, haurà de ser atés amb els mitjans humans i materials propis del dit departament i de l'Escola d'Art i Superior de Disseny de València.  
  
DISPOSICIÓ DEROGATÒRIA   
  
Única  
Queden derogades totes les disposicions que del mateix rang o d'un rang inferior s'oposen al que disposa la present ordre.  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 4 d'abril de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
  
ANNEX I  
Competències pròpies del títol  
  
Competències transversals del títol superior de Disseny  
  
En finalitzar els seus estudis superiors de Disseny, els titulats han de posseir les competències transversals següents:  
  
CT 1 Organitzar i planificar el treball de forma eficient i motivadora  
CT 2 Arreplegar informació significativa, analitzar-la, sintetitzar-la i gestionar-la adequadament  
CT 3 Solucionar problemes i prendre decisions que responguen als objectius del treball que es realitza  
CT 4 Utilitzar eficientment les tecnologies de la informació i la comunicació  
CT 5 Comprendre i utilitzar, almenys, una llengua estrangera en l'àmbit del seu desenvolupament professional  
CT 6 Realitzar autocrítica cap al mateix exercici professional i interpersonal  
CT 7 Utilitzar les habilitats comunicatives i la crítica constructiva en el treball en equip  
CT 8 Desenvolupar raonadament i críticament idees i arguments  
CT 9 Integrar-se adequadament en equips multidisciplinaris i en contextos culturals diversos  
CT 10 Liderar i gestionar grups de treball  
CT 11 Desenvolupar en la pràctica laboral una ètica professional basada en l'apreciació i sensibilitat estètica, mediambiental i cap a la  
 diversitat  
CT 12 Adaptar-se en condicions de competitivitat als canvis culturals, socials i artístics i als avanços que es produeixen en l'àmbit professional i seleccionar les vies adequades de formació   
continuada  
CT 13 Buscar l'excel·lència i la qualitat en la seua activitat professional  
CT 14 Dominar la metodologia d'investigació en la generació de projectes, idees i solucions viables  
CT 15 Treballar de forma autònoma i valorar la importància de la iniciativa i l'esperit emprenedor en l'exercici professional  
CT 16 Usar els mitjans i recursos al seu abast amb responsabilitat cap al patrimoni cultural i mediambiental  
CT 17 Contribuir amb la seua activitat professional a la sensibilització social de la importància del patrimoni cultural, la seua incidència en els diferents àmbits i la capacitat de generar valors significatius  
  
  
  
Competències generals del títol Superior de Disseny  
En finalitzar els seus estudis superiors de Disseny, els titulats han de posseir les competències generals següents:  
  
CG 1 Concebre, planificar i desenvolupar projectes de disseny d'acord amb els requisits i condicionaments tècnics, funcionals, estètics i comunicatius  
CG 2 Dominar els llenguatges i els recursos expressius de la representació i la comunicació  
CG 3 Establir relacions entre el llenguatge formal, el llenguatge simbòlic i la funcionalitat específica  
CG 4 Tindre una visió científica sobre la percepció i el comportament de la forma, de la matèria, de l'espai, del moviment i del color  
CG 5 Actuar com a mediadors entre la tecnologia i l'art, les idees i els fins, la cultura i el comerç  
CG 6 Promoure el coneixement dels aspectes històrics, ètics, socials i culturals del disseny  
CG 7 Organitzar, dirigir i/o coordinar equips de treball i saber adaptar-se a equips multidisciplinaris  
CG 8 Plantejar estratègies d'investigació i innovació per a resoldre expectatives centrades en funcions, necessitats i materials  
CG 9 Investigar en els aspectes intangibles i simbòlics que incideixen en la qualitat  
CG 10 Ser capaços d'adaptar-se als canvis i a l'evolució tecnològica industrial  
CG 11 Comunicar idees i projectes als clients, argumentar raonadament, saber avaluar les propostes i canalitzar el diàleg  
CG 12 Aprofundir en la història i la tradició de les arts i del disseny  
CG 13 Conéixer el context econòmic, social i cultural en què té lloc el disseny  
CG 14 Valorar la dimensió del disseny com a factor d'igualtat i d'inclusió social, i com a transmissor de valors culturals  
CG 15 Conéixer processos i materials i coordinar la mateixa intervenció amb altres professionals, segons les seqüències i graus de compatibilitat  
CG 16 Ser capaços de trobar solucions ambientalment sostenibles  
CG 17 Plantejar, avaluar i desenvolupar estratègies d'aprenentatge adequades a l'èxit d'objectius personals i professionals  
CG 18 Optimitzar la utilització dels recursos necessaris per a assolir els objectius previstos  
CG 19 Demostrar capacitat crítica i saber plantejar estratègies d'investigació  
CG 20 Comprendre el comportament dels elements que intervenen en el procés comunicatiu, dominar els recursos tecnològics de la comunicació i valorar la seua influència en els processos i productes del disseny  
CG 21 Dominar la metodologia de la investigació  
CG 22 Analitzar, avaluar i verificar la viabilitat productiva dels projectes, des dels criteris d'innovació formal, gestió empresarial i demandes de mercat  
  
  
  
Competències específiques del títol Superior de Disseny en l'especialitat de Disseny de Producte  
En finalitzar els seus estudis, els titulats superiors de Disseny en l'especialitat de Disseny de Producte, han de posseir les competències específiques següents:  
  
CE 1 Determinar les característiques finals de productes, serveis i sistemes, coherents amb els requisits i les relacions estructurals, organitzatives, funcionals, expressives i econòmiques definides en el projecte  
CE 2 Resoldre problemes projectuals mitjançant la metodologia, les destreses i els procediments adequats  
CE 3 Proposar, avaluar i determinar solucions alternatives a problemes complexos de disseny de productes i sistemes  
CE 4 Valorar i integrar la dimensió estètica en relació amb l'ús i la funcionalitat del producte  
CE 5 Analitzar models i sistemes naturals i les seues aplicacions en el disseny de productes i sistemes  
CE 6 Determinar les solucions constructives, els materials i els principis de producció adequats en cada cas  
CE 7 Conéixer les característiques, propietats físiques i químiques i el comportament dels materials utilitzats en el disseny de productes, serveis i sistemes  
CE 8 Conéixer els processos per a la producció i el desenvolupament dels productes, serveis i sistemes  
CE 9 Dominar els recursos gràfics i plàstics de la representació bi i tridimensional  
CE 10 Produir i comunicar la informació adequada relativa a la   
producció  
CE 11 Conéixer els recursos tecnològics de la comunicació i les seues aplicacions al disseny de producte  
CE 12 Dominar la tecnologia digital específica vinculada al desplegament i l'execució de projectes de disseny de producte  
CE 13 Conéixer el context econòmic, social, cultural i històric en el qual es desenvolupa el disseny de producte  
CE 14 Comprendre el marc legal i reglamentari que regula l'activitat professional, la seguretat i la salut laboral i la propietat intel·lectual i industrial  
CE 15 Reflexionar sobre la influència social positiva del disseny, valorar la seua incidència en la millora de la qualitat de vida i del medi ambient i la seua capacitat per a generar identitat, innovació i qualitat en la producció  
  
  
  
Competències específiques del títol Superior de Disseny en l'especialitat de Disseny Gràfic  
En finalitzar els seus estudis superiors de Disseny Gràfic, els titulats han de posseir les competències específiques següents:  
  
CE 1 Generar, desenvolupar i materialitzar idees, conceptes i imatges per a programes comunicatius complexos  
CE 2 Dominar els recursos formals de l'expressió i la comunicació   
visual  
CE 3 Comprendre i utilitzar la capacitat de significació del llenguatge gràfic  
CE 4 Dominar els procediments de creació de codis comunicatius  
CE 5 Establir estructures organitzatives de la informació  
CE 6 Interrelacionar els llenguatges formal i simbòlic amb la funcionalitat específica  
CE 7 Determinar i, si és el cas, crear solucions tipogràfiques adequades als objectius del projecte  
CE 8 Conéixer els canals que serveixen de suport a la comunicació visual i utilitzar-los d'acord amb els objectius comunicacionals del projecte  
CE 9 Analitzar el comportament dels receptors del procés comunicacional en funció dels objectius del projecte  
CE 10 Aplicar mètodes de verificació de l'eficàcia comunicativa  
CE 11 Dominar els recursos tecnològics de la comunicació visual  
CE 12 Dominar la tecnologia digital per al tractament d'imatges, textos i sons  
CE 13 Conéixer el context econòmic, social, cultural i històric en el qual es desenvolupa el disseny gràfic  
CE 14 Comprendre el marc legal i reglamentari que regulen l'activitat professional, la seguretat i salut laboral i la propietat intel·lectual i industrial  
CE 15 Reflexionar sobre la influència social positiva del disseny, valorar la seua incidència en la millora de la qualitat de vida i del medi ambient i la capacitat per a generar identitat, innovació i qualitat en la producció  
  
  
  
  
Perfil professional del títol Superior de Disseny  
  
Perfil professional del títol Superior de Disseny en l'especialitat de Disseny de Producte  
  
El dissenyador de producte és un professional capaç de projectar, analitzar, investigar i determinar les propietats i qualitats físiques, així com els valors simbòlics i comunicatius que han de caracteritzar les seues produccions, i definir la forma, la configuració, la qualitat, el funcionament, el valor i la significació estètica, social i mediambiental d'aquestes. Els àmbits principals on es desenvolupa la seua activitat són:  
Disseny d'envasos i embalatges.  
Disseny de calçat.  
Disseny de joguets.  
Disseny d'electrodomèstics.  
Disseny de mobiliari per a l'hàbitat.  
Disseny de mobiliari d'oficina.  
Disseny d'elements urbans.  
Disseny d'Il·luminació i lluminàries.  
Disseny en l'àmbit de l'automoció.  
Disseny de ferramentes i accessoris.  
Disseny de producte ceràmic.  
Disseny de sanitaris i aixetes.  
Disseny per a l'artesania.  
Disseny per a condicions especials.  
Disseny tèxtil.  
Parament.  
Disseny de sistemes.  
Gestió del disseny.  
Desenvolupament de producte.  
Disseny, investigació i desenvolupament de nous conceptes, materials, aplicacions i productes.  
Investigació i docència.  
  
  
Perfil professional del títol Superior de Disseny en l'especialitat de Disseny Gràfic  
  
El dissenyador gràfic és un creador l'activitat del qual té per objecte la utilització del llenguatge gràfic per a generar missatges i comunicar continguts de naturalesa diversa amb diferents mitjans i per als distints canals de comunicació. Els àmbits principals on es desenvolupa la seua activitat són:  
Identitat corporativa i visual.  
Disseny editorial.  
Producció gràfica.  
Disseny d'envasos i embalatges.  
Direcció d'art en publicitat.  
Disseny audiovisual.  
Grafisme en televisió.  
Disseny multimèdia.  
Disseny d'interacció, disseny web.  
Dissenyador ambiental: gràfica i comunicacions aplicades a l'espai.  
Disseny de material didàctic.  
Investigació i docència.